**ՀՀ Տավուշի մարզպետարանի ֆինանսական և սոցիալ-տնտեսական զարգացման վարչության պետ ՌՈԲԵՐՏ ՆԵՐՍԵՍՅԱՆԻ հարցազրույցը` տրված <<Տավուշ>> մարզային թերթին սոցիալական փաթեթի վերաբերյալ**

**25 մարտի 2013թ., թիվ 3 /98/**

Ի՞ՆՉ Է ՍՈՑԻԱԼԱԿԱՆ ՓԱԹԵԹԸ

**-** *Ի՞նչ է սոցիալական փաթեթը և ովքե՞ր են նրա շահառուները:*

* Նախ ասեմ, որ սոցիալական փաթեթը մեր երկրում առաջին անգամ ներդրվեց 2012 թվականի հունվարից և հնարավորություն ընձեռեց քաղաքացիական և պետական ծառայողներին, պետական պաշտոններ զբաղեցնող անձանց, ինչպես նաև կրթության, մշակույթի եւ սոցիալական պաշտպանության ոլորտների պետական կազմակերպությունների վարչական եւ մասնագիտական պաշտոններ զբաղեցնողներին եւ նրանց անմիջական ընտանիքի անդամներին, անկախ զբաղեցրած պաշտոնից եւ վարձատրության չափից, օգտվել մի խումբ սոցիալական ծառայություններից: Այդ ծառայություններն են` առողջության ապահովագրություն, հիփոթեքային վարկի ամսական վճարի մարում, կրթության և գիտության նախարարության կողմից հաստատված ուսումնական ծրագրերով ուսման վճար, հանգստի կազմակերպում Հայաստանի Հանրապետության և Լեռնային Ղարաբաղի Հանրապետության տարածքներում:

* *Որքա՞ն ապահովագրական գումար է նախատեսված սոցիալական փաթեթով:*
* Յուրաքանչյուր աշխատակցին սոցիալական փաթեթով նախատեսված գումարը կազմում է ամսական 11 հազար դրամ, որը տարեկան կտրվածքով հավասար է 2012 թվականին տրամադրված սոցիալական փաթեթի գումարին` 132,000 ՀՀ դրամ: Սոցիալական փաթեթի սահմանաչափը մեկ անձի հաշվով չի կարող գերա¬զանցել մեկ դրույքի համար սահմանված գումարի չափը, իսկ մեկ դրույքից պակաս աշխատանքային ծանրաբեռնվածություն ունենալու դեպքում գումարը կնվազեցվի համապատասխան չափով: Այն հնարավոր չէ կանխիկ օգտագործել և պետք է ծախսել վերը նշված չորս ուղղություններով: Աշխատողը սոցփաթեթից օգտվելու համար առաջին հերթին պետք է ձեռք բերի պարտադիր պայման հանդիսացող ծառայությունը՝ առողջության ապահովագրությունը, որից հետո կարող է օգտվել այլ ծառայություններից կամ կուտակել սոցիալական փաթեթի գումարը` հետագա տարիներին սահմանված ծառայություններից օգտվելու համար վճարումներ իրականացնելու նպատակով: Ինչպես նախկինում, այս տարի նույնպես առողջության ապահովագրության ծառայության համար սահմանված է բազային ծածկույթ 52 000 դրամի չափով: Ասեմ, որ այս տարվանից փաթեթում ընդգրկված հիվանդությունների ցանկն ընդլայնվել է՝ ներառելով անհետաձգելի բուժօգնությունը, ուռուցքների դեպքում վիրահատությունների կազմակերպումն ու սահմանափակ քանակով քիմիոթերապիայի ընդունումը, ինչպես նաև սրտի վիրահատությունները: Առողջության ապահովագրության ծառայությունը պարտադիր չէ զինվորականների, հաշմանդամների, աղքատության (ընտանեկան) նպաստի համակարգում ընդգրկված 36.00 և ավելի բարձր անապահովության միավոր ունեցող նպաստառուների համար:
* *Որո՞նք են սոցիալական փաթեթի նորությունները:*
* Պետության կողմից պետական հիմնարկների աշխատակիցների համար իրականացվող սոցիալական փաթեթի ծրագիրն այս տարի կատարելագործվել է: Ասեմ, որ իրական շահառուների շրջանակն ավելի մեծ է, քանի որ փաթեթով նախատեսված որոշակի ծառայություններից հնարավորություն ունեն օգտվելու նաև նրանց անմիջական ընտանիքի անդամները՝ ամուսինը և մինչև 27 տարեկան նրանց հետ բնակվող զավակները: Փոփոխություններ են կատարվել նաև սոցիալական փաթեթի հատկացման կարգում: 2013 թվականից փաթեթը հատկացվում է առևտրային բանկերի միջոցով: Սոցիալական փաթեթի գումարը փոխանցվում է աշխատողի` հատուկ այդ նպատակով բացված սոցիալական փաթեթի հաշվին, որտեղից էլ փոխանցումները կարող են կատարել սոցփաթեթում նշված ուղղություններով: Մի կարևոր նորություն ևս. այս տարվանից սոցիալական փաթեթի գումարները կրում են կուտակային բնույթ, և փաթեթի գումարների կուտակված միջոցների վրա բանկերի կողմից առաջարկվում են նաև տոկոսադրույքներ: